Document ID: 32012R0066

РЕГЛАМЕНТ ЗА ИЗПЪЛНЕНИЕ (ЕС) № 66/2012 НА КОМИСИЯТА
от 25 януари 2012 година
за изменение на Регламент (ЕО) № 318/2007 за определяне на ветеринарно-санитарните условия за внос на някои птици в Общността и на съответните карантинни срокове
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по специално член 17, параграф 3, буква а) от нея,
като има предвид, че:
(1)
В Регламент (ЕО) № 318/2007 на Комисията (2) се определят ветеринарно-санитарните условия за внос на някои птици в Съюза. В него се предвижда, че птиците, които попадат в обхвата му, трябва да се внасят в Съюза, само ако идват от трети страни или части от тях, посочени в приложение I към същия регламент.
(2)
В приложение I към Регламент (ЕО) № 318/2007 са посочени трети страни или части от тях, които са вписани в колони 1 и 3 от таблицата в част 1 от приложение I към Решение 2006/696/ЕО на Комисията (3) и от които е разрешен вносът на домашни птици за разплод или отглеждане, различни от щраусови птици.
(3)
Решение 2006/696/ЕО беше отменено и заменено с Регламент (ЕО) № 798/2008 на Комисията от 8 август 2008 г. за установяване на списък от трети страни, територии, зони или подразделения, от които са разрешени вносът и транзитът през Общността на домашни птици и продукти от домашни птици, и относно изискванията за ветеринарно сертифициране (4). Поради това позоваването на посоченото решение в приложение I към Регламент (ЕО) № 318/2007 следва да бъде заменено с позоваване на Регламент (ЕО) № 798/2008.
(4)
Освен това Аржентина поиска от Комисията да разреши вноса в Съюза на някои птици, отглеждани на закрито, съгласно Регламент (ЕО) № 318/2007. Инспекция, проведена в Аржентина от Хранителната и ветеринарна служба на Комисията, включително последващите мерки, предприети от тази трета страна, показа, че Аржентина предоставя подходящи гаранции по отношение на спазването на правилата на Съюза, изисквани за внос на такива птици в Съюза.
(5)
Понастоящем Аржентина не е вписана в таблицата в част 1 от приложение I към Регламент (ЕО) № 798/2008. Въпреки това вносът на домашни птици за разплод или отглеждане, различни от щраусови птици от тази трета страна, не е разрешен. Следователно Аржентина следва да бъде включена като отделно вписване в списъка, установен в приложение I към Регламент (ЕО) № 318/2007.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 318/2007 се заменя с текста в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 януари 2012 година.

Labels: 3
18
6